上魏南夫丞相
作者：釋寶曇
朝代：宋

paragraphs: 浩如都會藏槃槃，靜若江漢捐濤瀾。
公手不動安如山，人在廣莫行寬閑。
昨朝齋戒謁帝還，精禱默際天人間。
風雨燠寒吾臂端，此道不遠求諸難。
異時談笑聞斑斑，王門至今人扣鬭。
翕然四海忘家艱，父歌母嬉兒團圞。
深耕熟耰輸上官，倉廩府庫堆層巒。
下窺王謝規摹慳，蜀山萬里逾人寰。
桃李不識春風顔，殘膏自可蘇痹頑。
真宰於我夫何癏，百身報以期銜環。